ดีเดย์จ่ายหนี้ บริษัทสัมพันธ์ เริ่มได้เม.ย.นี้
กองทุนประกันวินาศภัยเริ่มจ่ายเจ้าหนี้ 2 บริษัทประกันภัยล้มเดือน เม.ย.นี้ หลังรอ 8 ปี
6 เม.ย. 2560

โพสต์ทูเดย์ - กองทุนประกันวินาศภัยเริ่มจ่ายเจ้าหนี้ 2 บริษัทประกันภัยล้มเดือน เม.ย.นี้ หลังรอ 8 ปีนางกมลวรรณ กีรติสมิต ผู้จัดการกองทุนประกันวินาศภัย เปิดเผยว่า ในเดือน เม.ย.นี้ ทางกองทุนฯ จะเริ่มชำระหนี้ให้กับเจ้าหนี้ตามสัญญาประกันภัยของบริษัท สัมพันธ์ประกันภัย ได้ หลังจากที่บริษัทถูกเพิกถอนใบอนุญาตมาตั้งแต่วันที่ 23 มี.ค. 2552 เป็นเวลานานถึง 8 ปี “ทางกองทุนฯ ได้รับแจ้งจากเจ้าพนักงานพิทักษ์ทรัพย์ กรณีบริษัท สัมพันธ์ประกันภัย และได้รับแจ้งจากผู้ชำระบัญชี กรณีบริษัท ศูนย์สุขภาพประเทศไทย ซึ่งกองทุนฯ ได้ดำเนินการตามกฎ โดยการตรวจสอบมูลหนี้ว่าเป็นมูลหนี้ที่เกิดจากสัญญาประกันภัยและจะเริ่มทยอยจ่ายเงินให้แก่เจ้าหนี้ตามสัญญาประกันภัยของทั้งสองบริษัทได้ในเดือน เม.ย.นี้ จึงขอให้มั่นใจว่ายังมีกองทุนฯ เพื่อคุ้มครองสิทธิประโยชน์ของผู้เอาประกันภัยในกรณีบริษัทประกันวินาศภัยถูกเพิกถอนใบอนุญาตอยู่” นางกมลวรรณ กล่าว สำหรับกองทุนประกันวินาศภัยมีแนวทางการดำเนินงานคือ กรณีที่อยู่ในกระบวนการล้มละลายหรืออยู่ในกระบวนการชำระบัญชีเมื่อเจ้าพนักงานพิทักษ์ทรัพย์ หรือผู้ชำระบัญชีแล้วแต่กรณีใดกรณีหนึ่ง แจ้งรายละเอียดเกี่ยวกับเจ้าหนี้ตามสัญญาประกันภัยให้กองทุนฯ แล้ว กองทุนฯ จะดำเนินการจ่ายตามมูลหนี้ที่เหลือแต่ไม่เกินรายละ 1 ล้านบาท